CELEX: 32015R0183
Language: lt
Date: 2015-02-02 00:00:00
Title: 2015 m. vasario 2 d. Komisijos įgyvendinimo reglamentas (ES) 2015/183, kuriuo iš dalies keičiamas Reglamentas (EB) Nr. 635/2005 dėl tam tikrų prekių klasifikavimo Kombinuotojoje nomenklatūroje

7.2.2015   
            
            
               LT
            
            
               Europos Sąjungos oficialusis leidinys
            
            
               L 31/5
            
         KOMISIJOS ĮGYVENDINIMO REGLAMENTAS (ES) 2015/183
   2015 m. vasario 2 d.
   kuriuo iš dalies keičiamas Reglamentas (EB) Nr. 635/2005 dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               pagal Komisijos reglamentą (EB) Nr. 635/2005 (2) produktas, kurį sudaro apvirti džiovinti vermišeliai iš kvietinių miltų ir prieskoniai, pateikiamas mažmeninei prekybai skirtame dubenėlyje ir paruošiamas vartoti įpylus verdančio vandens, buvo priskirtas Kombinuotosios nomenklatūros 1902 pozicijai. Produktas nepriskirtas Kombinuotosios nomenklatūros 2104 pozicijai remiantis tuo, kad į dubenėlį įpilamo vandens nepakanka sriubai arba sultiniui paruošti, tačiau jo pakanka, kad produktas įgytų vermišelių patiekalo požymius;
            
         
               (2)
            
            
               pagal Komisijos įgyvendinimo reglamentą (ES) Nr. 767/2014 (3) gana panašus produktas, kurį sudaro apvirtų džiovintų lakštinių briketėlis, prieskonių paketėlis, valgomojo aliejaus paketėlis ir džiovintų daržovių paketėlis, pateikiamas kaip mažmeninei prekybai skirtas rinkinys ir paruošiamas vartoti užpylus verdančiu vandeniu, buvo priskirtas Kombinuotosios nomenklatūros 1902 pozicijai. Produktas nepriskirtas Kombinuotosios nomenklatūros 2104 pozicijai remiantis tuo, kad produktas yra mažmeninei prekybai skirtas rinkinys, kaip apibrėžta Kombinuotosios nomenklatūros 3 bendrosios aiškinimo taisyklės b punkte, o atsižvelgiant į tai, kad didžiausią produkto dalį sudaro lakštiniai, jie ir nulemia produkto esminį požymį;
            
         
               (3)
            
            
               nors abu produktai klasifikuojami taip pat, skiriasi kiekvieno iš jų nepriskyrimo Kombinuotosios nomenklatūros 2104 pozicijai motyvai. Pirmojo produkto nepriskyrimo motyvai rodo, kad klasifikavimas priklauso nuo vandens, kuriuo užpilamas produktas, kiekio, o antrojo produkto nepriskyrimo motyvai priklauso nuo jo sudėtyje esančių lakštinių kiekio. Tačiau tokių produktų klasifikavimo kriterijumi nustačius įpilamo vandens kiekį jie galėtų būti klasifikuojami skirtingai, o tai būtų nepagrįsta atsižvelgiant į tai, kad abiejų produktų charakteristikos ir savybės yra tokios pačios. Todėl vienintelis taikytinas kriterijus turėtų būti lakštinių kiekis produkte;
            
         
               (4)
            
            
               dėl produkto aprašymo ir jo klasifikavimo motyvų pakeitimų Reglamento (EB) Nr. 635/2005 priede pateiktos lentelės punktas, atitinkantis 1 prekę, nebereikalingas, todėl jį reikėtų išbraukti;
            
         
               (5)
            
            
               dėl šios priežasties tikslinga iš dalies pakeisti Reglamentą (EB) Nr. 635/2005, kad būtų išvengta galimo skirtingo tarifinio klasifikavimo ir būtų užtikrintas vienodas Kombinuotosios nomenklatūros taikymas Sąjungoje;
            
         
               (6)
            
            
               todėl Reglamentas (EB) Nr. 635/2005 turėtų būti iš dalies pakeistas;
            
         
               (7)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 635/2005 priede pateiktos lentelės eilutė, atitinkanti 1 prekę, išbraukiama.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. vasario 2 d.
      
         
            Komisijos vardu
         
         
            Pirmininko pavedimu
         
         Heinz ZOUREK
         
            Mokesčių ir muitų sąjungos generalinio direktorato generalinis direktorius
         
      
   
   
      (1)  OL L 256, 1987 9 7, p. 1.
   
      (2)  2005 m. balandžio 26 d. Komisijos reglamentas (EB) Nr. 635/2005 dėl tam tikrų prekių klasifikavimo Kombinuotojoje nomenklatūroje (OL L 106, 2005 4 27, p. 10).
   
      (3)  2014 m. liepos 11 d. Komisijos įgyvendinimo reglamentas (ES) Nr. 767/2014 dėl tam tikrų prekių klasifikavimo Kombinuotojoje nomenklatūroje (OL L 209, 2014 7 16, p. 12).